**Psykoterapiakeskus Vastaamo** eli **Vastaamo** oli vuonna 2008 perustettu yksityinen suomalainen terveyspalveluyritys, joka tarjosi psykoterapiaa. Sen toimipisteitä oli 22 paikkakunnalla: Espoo, Helsinki (3 toimipaikkaa), Hämeenlinna, Joensuu, Jyväskylä, Kauhava, Kokkola, Kotka, Kouvola, Kuopio, Lahti, Lappeenranta, Oulu, Pori, Porvoo, Riihimäki, Salo, Seinäjoki, Tampere, Turku, Vaasa ja Vantaa. Lisäksi yritys tarjosi etävastaanottoja.

Vastaamon perustivat teologi, psykoterapeutti Nina Tapio yhdessä poikansa, ohjelmistokehittäjä Ville Tapion kanssa. Tapiot myös omistivat yrityksen pitkään yhdessä kolmannen perheenjäsenen kanssa. Vuonna 2019 sijoitusyhtiö Intera Partners osti osakeyhtiömuotoisesta perheyrityksestä 71,25 prosentin enemmistöosuuden.

Suomalaisen Työn Liitto myönsi Vastaamolle diplomin "yhteiskunnallisen hyvän tuottamisesta", jonka perumista liitto on harkitsemassa joulukuussa 2020.

Vastaamo haettiin konkurssiin helmikuussa 2021 ja sen liiketoiminta myytiin Vervelle. Syinä tähän olivat suuret kertaluontoiset kulut sekä aiemmista tietoturvaloukkauksista aiheutunut epävarmuus.

Yritystoiminta
--------------

Psykoterapiaa, psykologisia ja psykiatrisia palveluita yksityisen ja julkisen sektorin asiakkaille tarjoavan yrityksen liikevaihto oli kasvanut vuoden 2015 noin 3,0 miljoonasta vuoteen 2019 saakka voimakkaasti 2–3 miljoonalla eurolla vuodessa. Joulukuussa 2019 päättyneen tilivuoden liikevaihto oli 13,9 miljoonaa euroa ja tulos 0,4 miljoonaa euroa tappiollinen; yrityksen palveluksessa oli 260 ihmistä.

Vuoden 2018 lopussa Vastaamo työllisti 221 psykoterapeuttia ja 10 psykiatria. Vuoden 2020 toimintasuunnitelmansa mukaan Vastaamo pyrkii luomaan Suomeen kansallista (yksityistä) psykoterapiakeskusten verkostoa. Tavoitteeksi yritys oli asettanut läsnäolon ainakin 25 paikkakunnalla ja pyrkimyksensä työllistää 400 psykoterapeuttia vuoden 2020 loppuun mennessä. Suomessa oli samaan aikaan yhteensä noin 4 400 psykoterapeuttia.

Kritiikkiä ja ongelmakohtia
---------------------------

### Potilastietojen varastaminen ja asiakkaiden kiristäminen 2020

*Pääartikkeli: Vastaamon tietomurto*
Psykoterapiakeskus Vastaamo viesti julkisuuteen 21. lokakuuta 2020 joutuneensa tietomurron ja kiristyksen uhriksi. Ilmeisesti jo marraskuussa 2018 tapahtuneen tietomurron kohde oli alustavan tiedon mukaan yhtiön asiakasrekisteri. Lauantaina 24. lokakuuta 2020 Vastaamo tiedotti, että yhtiön järjestelmiin oli tunkeuduttu toisen kerran joskus marraskuun lopun 2018 ja maaliskuun 2019 välisenä aikana. Maanantaina 26. lokakuuta 2020 yhtiön hallitus ilmoitti erottaneensa toimitusjohtajana toimineen Ville Tapion, jonka uskottiin salanneen uudelta omistajalta tiedon tietomurrosta, vaikka oli tullut tietoiseksi asiasta viimeistään maaliskuussa 2019, jolloin uuden tietomurron seurauksena yrityksen tietojärjestelmään lopulta tehtiin korjauksia.

Vastaamon toimitusjohtajaksi ja hallituksen puheenjohtajaksi valittiin marraskuussa 2020 Heini Pirttijärvi, mutta hän erosi tehtävistä tammikuussa 2021.

### Negatiivinen maine alalla

Vastaamo oli huonossa maineessa alalla toimivien psykoterapeuttien keskuudessa, jotka pitävät sen toimintatapoja epäeettisinä. Yrityksen sivuilla, psykoterapeuttien kuvauksissa on mainittu sellaisia psykoterapian suuntauksia, joihin kyseisillä terapeuteilla ei ole lain mukaista pätevyyttä.

Ammattilaiset pitävät sen mainontaa harhaanjohtavana ja aggressiivisena. He myös kritisoivat yrityksen toimivan liikaa liiketalouden logiikalla. Yrityksellä oli tapana uhata kritiikkiä esittäviä tahoja, mukaan lukien sen omia työntekijöitä, asianajajan läsnä ollessa oikeustoimilla.

Lähteet
-------

1. 1 2  Hanna Syrjälä: Äiti ja poika tekivät yhdessä terapiasta menestyvän bisneksen – ja heidän luomansa konsepti on Suomessa ainutlaatuinen (maksumuuri, tilaajille) *Helsingin Sanomat, hs.fi*.  4.3.2017, päivitetty 6.3.2017. Sanoma. Viitattu 25.10.2020.
2. 1 2 3  Arkistoitu kopioPsykoterapiakeskus Vastaamo Oy *Taloussanomat, is.fi*.  Arkistoitu 26.10.2020. Viitattu 25.10.2020.
3. ↑  Arkistoitu kopioPsykoterapiakeskukset ympäri Suomea *vastaamo.fi*. Psykoterapiakeskus Vastaamo.  Arkistoitu 23.10.2020. Viitattu 25.10.2020.
4. 1 2  Vastaamon perustajat saivat viime vuonna miljoonapotin *Iltalehti, il.fi*.  25.10.2020. Viitattu 25.10.2020.
5. 1 2 3 4  Arkistoitu kopioPsykoterapiakeskus Vastaamo Oy *vastaamo.fi*. Psykoterapiakeskus Vastaamo.  Arkistoitu 24.10.2020. Viitattu 25.10.2020.
6. ↑  Koskinen, Anu Leena: Vastaamo kehuu itseään "yhteiskunnallisen hyvän tuottamisesta" – saattaa menettää tästä kertovan diplomin *Yle uutiset*.  30.10.2020. Viitattu 7.11.2020.
7. 1 2  Tietomurron kohteeksi joutunut psykoterapiakeskus Vastaamo on haettu konkurssiin – selvitysmies jatkajasta: "Kiinnostuneita tahoja oli monta" *Yle Uutiset*.  11.2.2021. Yleisradio. Viitattu 11.2.2021.
8. 1 2 3  Yritykset | Psykoterapiakeskus Vastaamolla on alan silmissä kehno maine: Harhaanjohtavaa mainontaa, painostusta ja "härskiä toimintaa" *Helsingin Sanomat*.  27.10.2020. Viitattu 6.11.2020.
9. ↑  Jaana Hevonoja: Tietoturvaskandaalissa rypevän Vastaamon toimitusjohtajalle potkut *yle.fi*.  25.10.2020. Viitattu 26.10.2020.
10. ↑  Vastaamon hallituksen uudeksi puheenjohtajaksi Heini Pirttijärvi *Yle Uutiset*.  9.11.2020. Viitattu 9.11.2020.
11. ↑  MTV: Vastaamon uusi toimitusjohtaja erosi tehtävästään  26.1.2012. Yle.fi, uutiset. Viitattu 26.1.2021.

Aiheesta muualla
----------------

* Elina Ranta (25.10.2020) Tällainen yritys on tietomurron kohteeksi joutunut Vastaamo (Taloussanomat) (is.fi)